คาดหุ้นสัปดาห์หน้าผันผวน
กสิกรไทยคาดดัชนีหุ้นสัปดาห์หน้าผันผวน จับตา ปัญหาการเมือง-ผล กนง.
7 มี.ค. 2553

กสิกรไทยคาดดัชนีหุ้นสัปดาห์หน้าผันผวน จับตา ปัญหาการเมือง-ผล กนง.
บริษัทหลักทรัพย์กสิกรไทยและบริษัทศูนย์วิจัยกสิกรไทย จำกัด ประเมินแนวโน้มตลาดหุ้นไทย สำหรับแนวโน้มในสัปดาห์หน้า(8-12 มี.ค. 2553) มองว่า ดัชนีหุ้นไทยมีโอกาสแกว่งตัวผันผวน โดยความกังวลต่อประเด็นการเมืองในประเทศจะยังคงเป็นปัจจัยกดดันตลาด ขณะที่หากไม่มีเหตุการณ์รุนแรง ตลาดอาจยังได้รับอานิสงส์ต่อเนื่องจากการเข้าซื้อของนักลงทุนต่างชาติ นอกจากนี้ คงจะต้องติดตามผลการประชุมของคณะกรรมการนโยบายการเงิน (กนง.) ในวันที่ 10 มีนาคม 2553 ส่วนปัจจัยต่างประเทศอื่นๆ ที่ควรจับตา ได้แก่ ทิศทางค่าเงินดอลลาร์ฯ ความเคลื่อนไหวของราคาน้ำมันและสินค้าโภคภัณฑ์ การปรับตัวของตลาดหุ้นภูมิภาค การรายงานตัวเลขเศรษฐกิจที่สำคัญโดยเฉพาะของสหรัฐฯ จีน และยุโรป ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 723-721 จุด ขณะที่แนวต้านคาดว่าจะอยู่ที่ 738 และ 750 จุด ตามลำดับ
ในสัปดาห์ที่ผ่านมา (2-5มี.ค.)ดัชนีหุ้นไทยปิดที่ 723.96 จุด ปรับตัวเพิ่มขึ้น 0.36% จาก 721.37 จุด ในสัปดาห์ก่อนหน้า แต่ปรับลดลง 1.44% จาก 734.54 จุด ณ สิ้นปี 2552 ขณะที่มูลค่าการซื้อขายรวมทั้งสัปดาห์เพิ่มขึ้น 6.37% จาก 90,183.39 ล้านบาท ในสัปดาห์ก่อนหน้า มาอยู่ที่ 95,927.65 ล้านบาท คิดเป็นมูลค่าการซื้อขายเฉลี่ยต่อวันที่เพิ่มขึ้นจาก 18,036.68 ล้านบาทในสัปดาห์ก่อน มาอยู่ที่ 19,185.59 ล้านบาท โดยนักลงทุนต่างชาติและบัญชีบริษัทหลักทรัพย์ซื้อสุทธิที่ 10,537.91 ล้านบาท และ 219.06 ล้านบาท ตามลำดับ ขณะที่นักลงทุนรายย่อยและนักลงทุนสถาบันขายสุทธิที่ 8,236.92 ล้านบาท และ 2,520.04 ล้านบาท ตามลำดับ ส่วนตลาดหลักทรัพย์ MAI ปิดที่ 208.78 จุด ปรับตัวลง 1.59% จาก 212.16 จุด ในสัปดาห์ก่อนหน้า และ 3.03% จาก 215.30 จุด ณ สิ้นปีก่อน
ตลาดหุ้นไทยปรับขึ้นต้นสัปดาห์ ก่อนจะร่วงลงในช่วงปลายสัปดาห์ ตลาดหุ้นไทยปิดทำการในวันจันทร์เนื่องในวันหยุดชดเชยวันมาฆบูชา ต่อมาในวันอังคารและพุธ ดัชนี SET ปิดพุ่งขึ้นอย่างต่อเนื่อง โดยได้รับแรงหนุนจากการเข้าซื้อหุ้นขนาดใหญ่ในกลุ่มพลังงานและธนาคาร หลังมีคำพิพากษาคดียึดทรัพย์อดีตนายกรัฐมนตรี อย่างไรก็ตาม ดัชนี SET ปิดตลาดร่วงลงในวันพฤหัสบดีและวันศุกร์ ตามทิศทางของตลาดหุ้นภูมิภาค และแรงขายหุ้นเพื่อทำกำไรโดยเฉพาะก่อนหน้าที่จะมีความเคลื่อนไหวของกลุ่มต่อต้านรัฐบาลในสัปดาห์ถัดไป